Mentor Përmeti

Prof. Dr. Mentor Përmeti (1920-2015) ishte nje agronom shqiptar.

Jetëshkrimi
Mentor Përmeti lindi më  20  dhjetor të vitit 1920 në qytetin e Tiranës. Arsimin fillor e të mesëm i kreu në qytetin e lindjes. Studimet  e larta i kreu në Fakultetin e Agronomisë në Bullgari (Sofje) ne vitin 1951 me rezultatin "shkëlqyshëm". Pas diplomimit kthehet në atdhe dhe emërohet "Bashkëpunëtor shkencor i ri" në stacionin e kërkimeve bujqësore Tiranë. Më pas punon për shumë vite në Ministrinë e Bujqësisë në detyra të  ndryshme si specialist, përgjegjës dege dhe drejtor drejtorie. Më 1956 emërohet drejtor i Institutit të Lartë Bujqësor, ndërsa më 1958 kalon po me detyrën e drejtorit në Institutin e Kërkimeve të Lushnjës. Më 1961 rikthehet në detyrën e zv.rektorit në Institutin e Lartë Bujqësor në Tiranë. Më 1962 emërohet zëvendësministër i Bujqësisë dhe qëndroi me këtë detyrë deri më 1967. Në vitet 1967 emërohet Rektor i Institutit të Lartë Bujqësor në Tiranë dhe punon në këtë detyrë deri në vitin 1976 kur emërohet kryeagranom në NB “29 nëntori” Lushnje. Në 1982 caktohet zëvendëskryetar i Komitetit të Shkencave dhe Teknikës, detyrë që e mbajti deri më 1984. Nga ky vit e derisa doli në pension më 1990 punon në IK Biologjike në Tiranë.

Për veprimtarinë e tij të shquar, Prof. Përmeti ka marrë mjaft tituj dhe dekorata. Në vitin 1971 merr titullin Profesor. Në vitin 1979 merr çmimin e Republikës për krijimin  e varietetit të grurit “Dajti” dhe  për përhapjen  me sukses në prodhim.  Në vitin 2002 merr  Urdhrin e lartë  “Mjeshtër i Madh i Punës”. Ai ishte  anëtar i Akademisë së Shkencave që nga themelimi i saj. Këshilli Bashkiak i qytetit të Përmetit e ka shpallur “Qytetar Nderi”. Vdiq më 5 mars 2015 në qytetin e Nju Jorkut, SHBA.

Referime

Kategoria:Agronomë shqiptarë
Kategoria:Akademikë shqiptarë
Kategoria:Biografi shqiptare
Kategoria:Lindje 1920
Kategoria:Vdekje 2015
Kategoria:Profesorë shqiptarë
Kategoria:Mentor Përmeti
Kategoria:Njerëz nga Tirana